**ELŐTERJESZTÉS**



**BALATONBERÉNY KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**2023. november 30-i NYILVÁNOS ÜLÉSÉRE**

**TÁRGY:**

**Útépítési együttműködésről szóló önkormányzati rendelet elfogadása**

**ELŐADÓ:**

**Takácsné dr. Simán Zsuzsanna**

**jegyző**

**Tisztelt Képviselő-testület!**

Balatonberény Község Önkormányzat Képviselő-testülete a 167/2023.(IX.28.) határozatávalfelkérte a jegyzőt, hogy a november havi soros ülésre az útépítési együttműködésről szóló önkormányzati rendeletet készítse elő, melynek előzménye volt, hogy lakossági felajánlás érkezett önkormányzatunkhoz egy belterületi közút aszfaltozásának felújítására.

A képviselő-testület az útépítési együttműködésről szóló önkormányzati rendelet megalkotásával kíván jogi keretet biztosítani a lakossági együttműködés keretében megvalósítható útfejlesztésekhez.

A rendelet megalkotásához kapcsoló jogi háttér áttekintése:

A releváns jogszabályi környezetet figyelembe véve két törvény is rendelkezik az útépítési hozzájárulás helyi szabályozásának módjáról.

# Az épített környezet alakításáról és védelméről szóló 1997. évi LXXVIII. törvény (továbbiakban: Étv.) 28. §-a az útépítési hozzájárulásról az alábbiak szerint rendelkezik:

**28. §** (1) A helyi építési szabályzatban a területre előírt kiszolgáló utakat és a közműveket az újonnan beépítésre szánt, illetve a rehabilitációra kijelölt területeken legkésőbb az általuk kiszolgált építmények használatbavételéig meg kell valósítani. E kötelezettség teljesítése, ha jogszabály vagy megállapodás arra mást nem kötelez, a települési – a fővárosban megosztott feladatkörüknek megfelelően a fővárosi, illetve a fővárosi kerületi – önkormányzat feladata.

(2) Ha a kiszolgáló utat, illetőleg közművet a települési önkormányzat valósította meg, annak költségét részben vagy egészben az érintett ingatlanok tulajdonosaira átháríthatja. A hozzájárulás mértékéről és a megfizetés módjáról a települési önkormányzat képviselő-testülete **hatósági határozatban dönt**. Az útépítési és közművesítési hozzájárulás nem róható ki, ha az út- és közműépítéshez szükséges terület kialakítása érdekében korábban lejegyzett telekrészért járó kártalanítás összegének megállapítása során az út és a közmű megépítéséből eredő értéknövekedést figyelembe vették.

**Az Étv. 2009. szeptember 30-ig hatályos állapota szerint a települési önkormányzat valóban rendeletet alkothatott az útépítési hozzájárulás lakosság általi megfizettetésére, azonban a jogszabály 2009. október 1-jét követően erre egyedi hatósági határozati formában ad lehetőséget (rendelet-alkotási lehetőség nincs).**

**A közúti közlekedésről szóló 1988. évi I. törvény (továbbiakban) Kkt.)   31. § -a az alábbiak szerint szabályozza a kérdést:**

**31. §** (1) A közút használatában érdekelt természetes és jogi személyek, valamint a helyi önkormányzat az alapvetően helyi lakossági érdeket szolgáló közút építésére (földút szilárd burkolattal való ellátására) együttműködhetnek. Az együttműködés (a továbbiakban: útépítési együttműködés) formáját a résztvevők maguk határozzák meg.

(2) A helyi önkormányzat – ha az útépítési együttműködésben az érdekeltek **több mint kétharmada részt vesz** – az abban részt nem vevő, de a közút használatában érdekelt természetes és jogi személyt a résztvevők által vállalt anyagi hozzájárulás mértékéig – a rendeletében meghatározott módon – **útépítési érdekeltségi hozzájárulás fizetésére kötelezheti.**

A két törvény szabályozásában mutatkozó ellentmondás feloldása – a szövegkörnyezetből következtethetően – a szabályozandó „élethelyzet” különbözőségében áll.

Az Étv.-ben a jogalkotó az útépítési hozzájárulást (a közművesítési hozzájárulással együtt) a településrendezési feladatok megvalósítását biztosító sajátos jogintézményként nevezi meg, és arról az újonnan beépítésre szánt területekhez kapcsolódó, azokkal együttesen kialakítandó kiszolgáló utak vonatkozásában rendelkezik.

**A Kkt. szabályozása inkább a településen már meglévő földút szilárd burkolattal való ellátását, vagy annak felújítását érinti, amelyet az érdekelt lakosság jellemzően az önkormányzattal együttműködve valósít meg.**

**A fentiek szerint tehát a képviselő-testületnek az Étv. szerinti útépítési hozzájárulásról egyedi hatósági határozatban kell dönteni (nem önkormányzati rendelet), a Kkt.-ben meghatározott útépítési érdekeltségi hozzájárulás vonatkozásában pedig lehetőség van a rendeleti szabályozásra, úgy, hogy a tényleges kirovás majd egyedi határozat formájában történik.**

## Törvény által a települési önkormányzat képviselő-testületének hatáskörébe utalt hatósági ügyben pedig az általános közigazgatási rendtartásról szóló 2016. évi CL. törvény (továbbiakban: Ákr.) rendelkezései szerint kell eljárni.

Az **útépítési hozzájárulás költségáthárítást** célzó fizetési kötelezettség, azaz közteher-fajta.

Az **útépítési érdekeltségi hozzájárulás viszont az ingatlantulajdon alapján érdekeltek megállapodásán** alapszik, amit csak kiegészít a közigazgatási kötelezés eleme az érdekeltségi egység érdekében, az érintettség alapján a hasznokat élvező, de döntési szempontból kisebbségi tulajdonosok tekintetében.

Kérem a T. Képviselő-testületet, hogy szíveskedjen az előterjesztésben foglaltakat megvitatni.

**Előzetes hatásvizsgálat**

*A jogalkotásról* szóló 2010. évi CXXX. törvény 17. §-a alapján, az előzetes hatásvizsgálattal a jogszabály előkészítője felméri a szabályozás várható következményeit. Önkormányzati rendelet esetén a helyi önkormányzat képviselő-testületét az előzetes hatásvizsgálat eredményéről tájékoztatni kell. Ugyanezen törvény 17. § (2) bekezdése értelmében, a hatásvizsgálat során vizsgálni kell

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**A tervezett jogszabály várható következményei, különösen:**

1. **A rendeletalkotás társadalmi, gazdasági, költségvetési hatásai:**

A rendelet-tervezet megteremti annak jogi kereteit, hogy a helyi közutak fejlesztésének forrásait, a költségvetésben e célra elkülönített pénzügyi fedezet mellett megteremtse. Az útépítésben érdekeltek anyagi hozzájárulásával az önkormányzat saját forrásból, vagy akár pályázati lehetőségek igénybevételével képessé válhat a település belterületi útjainak aszfaltozására, felületük felújítására.

1. **környezeti következményei:** A megújuló útfelület az utcaképet javítja, a biztonságos közlekedést szolgálja.
2. **egészségi következményei:** Nincs
3. **adminisztratív terheket befolyásoló hatásai:** A rendelet végrehajtása során az érintett utca szakaszán élők írásos megkeresése, költségbecslés készítés, tervezés, visszajelzések kezelése, eredményesség esetén együttműködési megállapodás megkötése, befizetések nyomon követése, a beruházás megvalósítása, elszámolás az érdekelt felé.
4. **megalkotásának szükségessége, a jogalkotás elmaradásának várható következményei:** A jogi háttér megteremtése, amennyiben a lakossági kezdeményezéssel forrás teremthető a beruházáshoz.
5. **alkalmazásához szükséges személyi, szervezeti, tárgyi és pénzügyi feltételek:** A rendelet végrehajtásához szükséges erőforrások rendelkezésre állnak, pótlólagos személyi, szervezeti, tárgyi és pénzügyi forrásokat nem követel meg.

Balatonberény, 2023. november 21.

Takácsné dr. Simán Zsuzsanna s.k

jegyző

**Balatonberény Község Önkormányzata Képviselő-testületének …/2023. (….) önkormányzati rendelete**

**az útépítési együttműködésről**

Balatonberény Község Önkormányzat Képviselő-testülete az Alaptörvény 32. cikk (1) bekezdés a) pontjában és a (2) bekezdésében biztosított jogalkotó hatáskörében eljárva, a közúti közlekedésről szóló 1988. évi I. törvény 31. §-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. tv. 13. § (1) bekezdés 2. pontja szerinti feladatkörében eljárva a következőket rendeli el:

**1. Általános rendelkezések**

**1. §**

(1) A rendelet területi hatálya Balatonberény belterületi, és az önkormányzat kizárólagos tulajdonában levő közútjaira terjed ki.

(2) A rendelet tárgyi hatálya az alapvetően helyi lakossági érdeket szolgáló belterületi közút építésére, felújítására, különösen földút szilárd burkolattal való ellátására, szilárd burkolattal ellátott rossz minőségű utak felújítására, korszerűsítésére vonatkozó együttműködésre terjed ki.

(3) A rendelet személyi hatálya Balatonberény Község Önkormányzatára (továbbiakban: önkormányzat) és azon természetes és jogi személyekre terjed ki, akik a (1) bekezdés szerinti területen az útépítési érdekeltségi hozzájárulás szempontjából a közút használatában érdekeltnek minősülnek.

(4) A rendelet hatálya nem terjed ki az épített környezet alakításáról és védelméről szóló 1997. évi LXXVIII. törvény 28. § (1) bekezdése szerinti területeken megvalósított, illetve megvalósítandó beruházásokra.

**2. Értelmező rendelkezések**

**2. §**

E rendelet alkalmazásában:

*a)* Út: szilárd burkolatú helyi közút, járda a kerékpárút kivételével, a hozzá kapcsolódó felszíni vagy felszín alatti csapadékvíz elvezető rendszerrel,

*b)* Ingatlan: az ingatlan-nyilvántartásban önálló helyrajzi számmal rendelkező beépített vagy beépíthető földrészlet, valamint az ingatlan-nyilvántartásról szóló 1997. évi CXLI. törvény 12. §-a szerinti önálló ingatlan vagy önálló helyrajzi számmal rendelkező földterület; társasházak esetében az ingatlan-nyilvántartásban külön tulajdoni albetéttel rendelkező bármely rendeltetési egység,

*c)* Helyi közút használatában érdekelt ingatlan:

*ca)* az az ingatlan, amely határos a beruházással érintett közterülettel vagy úttal, és arról az ingatlanra gépkocsibejáróval, útcsatlakozással rendelkezik, vagy létesíthető, amennyiben az ingatlan gépkocsibehajtóval, útcsatlakozással nem rendelkezik, abban az esetben a gyalogos közlekedés céljára szolgáló bejáratot kell figyelembe venni;

*cb)* az az ingatlan, amely a ca) pont alapján két, vagy több oldalról (saroktelek, két utcáról megközelíthető ingatlan) minősül érintett ingatlannak, minden olyan beruházás során kötelezhető hozzájárulás fizetésére, ami olyan utat vagy közterületet érint, ahonnan az ingatlanra gépkocsibejáróval, útcsatlakozással vagy 2 méternél szélesebb kapuval rendelkezik;

*cc)* olyan magánútról megközelíthető ingatlan, amely magánút a beruházással érintett közterülettel vagy úttal közvetlen kapcsolatban áll;

*cd)* meghatározásánál nem kell figyelembe venni azokat az ingatlanokat, amelyek a beruházással érintett közterület földrajzi adottságai miatt arról nem megközelíthetőek.

*d)* Útépítés: az ingatlanok megközelítését szolgáló útburkolat és járda építése közútként nyilvántartott területen - amely nem terjed ki az ingatlanok közúti csatlakozásának létesítésére - az utak építésének, forgalomba helyezésének és megszüntetésének engedélyezéséről szóló 93/2012. (V. 10.) Korm. rendelet és az útügyi igazgatásról szóló 26/2021.(IV.28.) ITM előírásainak figyelembe vételével;

*e)* Beruházási költség, annak elemei:

*ea)* az engedélyezési eljárás során a kivitelezéssel érintett valamennyi közmű vonatkozásában felmerült tervezési és engedélyeztetési költség,

*eb)* a kivitelezési munkák teljes költsége, beleértve a kivitelezéshez szükséges közterület bontási engedélyben, valamint tulajdonosi, közútkezelői hozzájárulásban előírt szintű és műszaki tartalmú helyreállításának költségét, továbbá a kivitelezéssel érintett valamennyi közmű vonatkozásában előírt munkák költségét,

*ec)* műszaki ellenőrzés díja,

*ed)* kivitelezés során felmerülő tervezői művezetés és közmű szakfelügyelet költsége,

*ee)* az üzembe helyezés költségei,

*ef)* a vissza nem igényelhető általános forgalmi adó összege.

*f)* Útépítési érdekeltségi hozzájárulás szempontjából a közút használatában érdekeltek: a ca)-cc) pont szerinti ingatlanon ingatlantulajdonnal, földhasználati joggal, ipari, közlekedési, kereskedelmi vagy mezőgazdasági tevékenység céljára szolgáló telephellyel rendelkező magánszemélyek és jogi személyek;

*g)* Érintett ingatlan tulajdonosa: az együttműködési megállapodás megkötésének napján vagy az útépítési érdekeltségi hozzájárulás fizetési kötelezettséget előíró határozat meghozatalának időpontjában, a fizetési kötelezettség fennállásának időtartama alatt az érintett ingatlan ingatlan-nyilvántartás szerinti tulajdonosa.

**3. Útépítési együttműködési megállapodás**

**3. §**

(1) Az útépítési együttműködés akkor jön létre, ha a helyi közút használatában érdekelt természetes és jogi személyek az önkormányzattal az e rendelet 1. melléklet szerinti „Útépítési együttműködési megállapodást” megkötik, és az aláírástól számított 30 napon belül az útépítési érdekeltségi hozzájárulást befizetik. A megállapodásban minden érdekelt szerződő félként vesz részt.

(2) Az útépítési együttműködési megállapodást a rendelet 1. melléklet szerinti Útépítési együttműködési megállapodás szerződésminta alkalmazásával kell megkötni.

(3) Az egy ingatlanra jutó érdekeltségi hozzájárulás összege a beruházási költség 50 %-a.

(4) Az útépítési együttműködési megállapodásban a hozzájárulás összegét önálló helyrajzi számmal rendelkező ingatlanonként kell számításba venni és így is kell előírni. A hozzájárulás megfizetésére az érintett ingatlan tulajdonosa az érdekeltségi egységben fennálló tulajdoni hányada után köteles.

**4. Útépítési érdekeltségi hozzájárulás fizetésére kötelezés**

**4. §**

(1) Ha az útépítési együttműködésben az érdekeltek több mint kétharmada részt vesz, az abban részt nem vevő, de a közút használatában érdekelt természetes és jogi személyek a résztvevők által vállalt anyagi hozzájárulásának mértékéig kötelesek az útépítési érdekeltségi hozzájárulás megfizetésére.

(2) A hozzájárulás kivetésére kizárólag a megvalósult beruházás üzembe helyezését követően kerülhet sor.

(3) A hozzájárulás megfizetésére az érintett ingatlan tulajdonosa az érdekeltségi egységben fennálló tulajdoni hányada után köteles.

(4) A hozzájárulás összegét a határozat jogerőre emelkedését követő hatvan napon belül, egy összegben kell megfizetni a határozatban megjelölt önkormányzati számlára.

(5) Az útépítési érdekeltségi hozzájárulás megfizetése alól felmentés nem adható.

(6) A kötelezett természetes személy részére a hozzájárulás megfizetésére nyitva álló időtartamon belül benyújtott indokolt kérelmére a polgármester legfeljebb 24 hónap időtartamra kamatmentes részletfizetést engedélyezhet.

(7) Ha az érintett ingatlan tulajdonosa az ingatlant a hozzájárulás teljes megfizetése előtt kívánja elidegeníteni, úgy a még fennálló hátralék az elidegenítéssel egyidejűleg egy összegben válik esedékessé.

**5. Az útépítési együttműködés szervezése**

**5. §**

(1) Az együttműködés az útépítésben érintett utca érintett ingatlantulajdonosainak 2/3-ának írásbeli kezdeményezésére indul. A kezdeményezést a polgármesterhez címezve kell igazolható módon megküldeni.

(2) Az önkormányzat tárgyévi közútfejlesztési programjához kapcsolódóan, amennyiben ennek a jogi, műszaki és pénzügyi feltételei adottak, a képviselő-testület felhatalmazása alapján a polgármester 30 napon belül írásban felhívja az érdekelteket az útépítési együttműködésre az alábbiak szerint:

*a)* tájékoztatás az útépítési munkákról,

*b)* tájékoztatás az útépítési munka költségeiről,

*c)* tájékoztatás az egy ingatlanra jutó beruházási költségről,

*d)* nyilatkozattételre felhívás arról, hogy az egy ingatlanra jutó beruházási költséget az érdekelt vállalja-e, a nyilatkozattételre rendelkezésre álló jogvesztő határidő naptár szerinti megjelölésével,

*e)* tájékoztatás az együttműködési megállapodás megkötésének helyéről, idejéről, a hozzájárulás befizetésének módjáról.

(3) A képviselő-testület felhatalmazza a polgármestert az együttműködési megállapodás megkötésére.

(4) Az útépítés pénzügyi feltételei akkor tekinthetőek biztosítottnak, ha az (1) bekezdés szerinti felhívásra a közút használatában érdekeltek több mint kétharmada a rendelkezésre álló jogvesztő határidőben az útépítési együttműködési megállapodást aláírta, majd az aláírástól számított 30 napon belül az útépítési együttműködési megállapodás szerinti útépítési érdekeltségi hozzájárulást megfizette.

**6. Az útépítési hozzájárulás megfizetése, kezelése, elszámolása**

**6. §**

(1) Az útépítési hozzájárulást - a 4. § (6) bekezdésben foglaltak kivételével - egy összegben, az önkormányzat által megadott számlára kell befizetni. Az útépítési érdekeltségi hozzájárulás cél szerinti felhasználásáért az önkormányzat felelősséget vállal.

(2) A pénzfelhasználásról az önkormányzat képviseletében a polgármester tájékoztatja az útépítési érdekeltségi hozzájárulás fizetésével érintett ingatlantulajdonosokat. A tájékoztatás tartalmazza az útépítési érdekeltségi hozzájárulással finanszírozott munkák tényleges bekerülési költségét, a műszaki átadás- átvétel időpontját, annak lényeges megállapításait.

(3) Amennyiben az útépítési érdekeltségi hozzájárulással megvalósítandó munkák meghiúsulnak, az útépítési érdekeltségi hozzájárulást vissza kell fizetni.

(4) A képviselő-testület a beruházást a pénzügyi fedezet rendelkezésre állásáig elhalaszthatja, ha az útépítési együttműködési megállapodás a rendelet 3. §-ában foglaltak nem teljesülése miatt nem lép hatályba.

**7. Eljárási rendelkezések**

**7. §**

A képviselő-testület elrendeli, hogy az eljárásra az általános közigazgatási rendtartásról szóló 2016. évi CL. törvény rendelkezéseit kell megfelelően alkalmazni.

**8. §**

Ez a rendelet 2024. január 1-jén lép hatályba.

Druskoczi Tünde Takácsné dr. Simán Zsuzsanna

polgármester jegyző

Kihirdetve: 2023………………..

Takácsné dr. Simán Zsuzsanna

jegyző

*1. melléklet az .../... . (... . ... .) önkormányzati rendelethez*

**Útépítési együttműködési megállapodás**

amely létrejött az alább megnevezett szerződő felek között a következőkben meghatározott feltételekkel:

Szerződő felek:

egyrészről **Balatonberény Község Önkormányzat** (székhely: 8649 Balatonberény, Kossuth tér 1., törzskönyvi azonosító száma: 731443, adószám: 15731443-2-14, képviselője:….. polgármester) a továbbiakban: **Önkormányzat**

másrészről: a Balatonberény ………… hrsz-ú közút használatában érintett, aki az útépítési érdekeltségi hozzájárulás szempontjából közút használatában érdekeltnek minősül. Az érintett **ingatlan címe: 8649 Balatonberény \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ utca \_\_\_\_\_\_\_\_\_\_\_\_szám** alatt elhelyezkedő, **\_\_\_\_\_\_\_\_\_\_\_\_\_\_\_\_ helyrajzi számú ingatlan.**

|  |  |
| --- | --- |
| Név: |  |
| Születési név: |  |
| Születési hely, idő: |  |
| Anyja neve: |  |
| Adóazonosító jele: |  |
| Lakcím: |  |
| Levelezési cím: |  |
| Telefon: |  |
| e-mail: |  |
| Állampolgársága: |  |
| Ingatlanhasználat jogcíme: |  |

a továbbiakban: **Közút használatában érdekelt,** és a továbbiakban együttesen a felek.

1. A szerződés tárgya:

Az önkormányzat 20\_\_\_\_ évi közútfejlesztési programjának egyik elemét képező \_\_\_\_\_\_\_\_\_\_\_\_\_\_\_\_\_\_\_\_ utca építési beruházás megvalósításához kapcsolódó, a Közút használatában érdekeltek érdekeltségi hozzájárulásával, az önkormányzati forrásból megvalósuló építési beruházás műszaki tartalma:

…………………………………………….

1. Az útépítési együttműködés keretében megvalósuló útépítés szerződéskötés időpontjában ismert költségelemei:

…………………………………………

1. Az érdekeltségi hozzájárulás:

Az egy ingatlanra jutó érdekeltségi hozzájárulás összege: \_\_\_\_\_\_\_\_\_\_\_\_\_\_\_\_\_\_ Ft

1. A Felek jogai és kötelezettségei:
   1. **Közút használatában érdekeltek**

4.1.1. Közút használatában érdekeltek kötelesek az útépítési érdekeltségi hozzájárulást a megállapodás aláírásától számított 30 napon belül egy összegben készpénzben vagy az önkormányzat \_\_\_\_\_\_\_\_\_\_számlájára átutalással teljesíteni.

4.1.2. A Közút használatában érdekelteket egymás közötti viszonyukban egyetemleges felelősség nem terheli.

**4.2. Önkormányzat**

4.2.1. Az önkormányzat a megállapodás szerinti beruházás megvalósításától elállhat, ha annak pénzügyi fedezete azért nem áll rendelkezésre, mert az útépítési együttműködési megállapodást a közút használatában érdekelt természetes és jogi személyek több, mint kétharmada nem írta alá. Az elállás joga akkor is megilleti az önkormányzatot, ha az útépítési együttműködési megállapodást aláírta ugyan a közút használatában érdekeltek több mint kétharmada, de határidőben az útépítési érdekeltségi hozzájárulást az érintettek nem fizették meg.

4.2.2. Az önkormányzat az érdekeltek által befizetett hozzájárulást a hibátlan teljesítés feltételével használja fel, azoknak a munkáknak a műszaki átadás-átvételét követően, amelyekhez az érdekelt ingatlantulajdonosok a hozzájárulást befizették.

4.2.3. Az útépítési érdekeltségi hozzájárulás pénzfelhasználásáról a műszaki átadás-átvételtől számított legkésőbb 30 napon belül az önkormányzat képviseletében a polgármester elszámol az érdekelt ingatlantulajdonosoknak. Az elszámolás tartalmazza az útépítési érdekeltségi hozzájárulással finanszírozott munkák teljesített bekerülési költségét, a műszaki átadás-átvétel lényeges megállapításait, és a beruházás – esetleges – pénzmaradványának elszámolását.

4.2.4. Amennyiben az érdekeltségi hozzájárulással megvalósítandó munkák meghiúsulnak, az érdekeltségi hozzájárulást minden befizető érdekeltnek vissza kell fizetni.

4.2.5. Az önkormányzat az útépítési munkákat lebonyolítja, ide értve az előkészítést és a szükséges engedélyek beszerzését, a kivitelezési szerződéskötést, a műszaki teljesítés ellenőrzését, a műszaki átadás-átvételt, a használatbavételt, a forgalomba helyezést és a garanciális jogok érvényesítését is.

1. **A szerződés megszűnése:**

A jelen megállapodás megszűnik a 1. pontban megjelölt célkitűzés megvalósulásával és a 4.2.3. pontban foglaltak végrehajtásával, továbbá ha a közút használatában érdekelt a hozzájárulás összegét maradéktalanul megfizette.

1. **Hatálybalépés:**

A megállapodás a felek között akkor lép hatályba, ha a megállapodást a 4. pontban megjelölt számú, közút használatában érdekeltek több mint kétharmada aláírta, és az útépítési érdekeltségi hozzájárulást – vagy külön kérelemre engedélyezett részlet esetén első részletet – készpénzben vagy átutalással az önkormányzat \_\_\_\_\_\_\_\_\_\_\_\_\_\_\_\_\_\_\_számlájára az érintettek a megállapodás aláírásától számított 30 napon belül egy összegben befizette.

Felek a jelen útépítési együttműködési megállapodást, mint közös akaratukkal egyezőt írták alá.

Balatonberény, 20 \_\_\_\_\_\_év \_\_\_\_\_\_\_\_\_\_\_\_\_\_\_\_\_\_hó \_\_\_\_\_nap

Aláírások

Végső előterjesztői indokolás

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontja értelmében a helyi közutak és tartozékainak kialakítására és fenntartására az Önkormányzat köteles. Ezen kötelezettség pénzügyi kereteinek biztosítása érdekében a közúti közlekedésről szóló 1988. évi I. törvény lehetővé teszi, hogy a közutak használatában érdekelt természetes és jogi személyek, valamint az önkormányzat az alapvetően helyi lakossági érdekeket szolgáló helyi közutak építése, a földút szilárd burkolattal való ellátása, az utak felújítása érdekében együttműködjenek, a pénzügyi terhek megosztása mellett.