# ELŐTERJESZTÉS



**BALATONBERÉNYKÖZSÉG**

**ÖNKORMÁNYZAT**

## KÉPVISELŐ-TESTÜLETÉNEK

2023. november 30-i NYILVÁNOS ÜLÉSÉRE

Tárgy:

Pályázati kiírás civil szervezetek 2024. évi támogatására

**Előadó:**

**Druskoczi Tünde**

**polgármester**

**Tisztelt Képviselő-testület!**

A civil szervezetek támogatási rendjéről szóló 11/2015.(XI.27.) önkormányzati rendelet (Ör.) értelmében az önkormányzat elismeri és támogatja a helyi civil szervezetek közéletre gyakorolt hatását, támogatja a kultúra, a közművelődés, az oktatás-nevelés, a szociális és karitatív tevékenység, a természeti és épített környezet megóvása, a közrend- és vagyonvédelem, a sportolás, az egészséges életmód, az esélyegyenlőség, a hagyományápolás megteremtése terén végzett tevékenységet. E célok megvalósulása érdekében az önkormányzat lehetőségeitől függően támogatást nyújt a civil szervezetek működésére, rendezvényeire.

A támogatás céljára felhasználható előirányzat összegét a képviselő-testület évente a költségvetési rendeletében állapítja meg.

Az Ör. 3. §-a szerint az önkormányzat a civil szervezetek számára **pályázati eljárás keretében, céljelleggel, elszámolási kötelezettséggel vissza nem térítendő pénzbeli támogatást nyújt.** Támogatásban részesíthető az a civil szervezet, amely balatonberényi székhelyű, balatonberényi lakosok, ingatlantulajdonosok érdekében megvalósuló programhoz, tevékenységhez kéri a támogatást. Támogatásban nem részesíthetők a közvetlen politikai tevékenységet folytató szervezetek, továbbá olyan civil szervezetek, amelyek a támogatói döntést megelőző 5 éven belül:

a) együttműködési megállapodást kötött vagy tartott fenn Magyarországon bejegyzett párttal, vagy

b) jelöltet állított helyi önkormányzati választáson.

A pénzbeli támogatásokról a költségvetési rendeletben évente meghatározott összeg terhére a képviselő-testület pályázatot ír ki és dönt a rendelkezésre szánt keretösszeg felosztásáról.

A pályázati felhívásra, a pályázatok benyújtására az Ör. az alábbi rendelkezéseket tartalmazza:

A civil szervezetek adott évi támogatására vonatkozóan a Pénzügyi, Településfejlesztési, Környezetvédelmi, Idegenforgalmi Bizottság tesz javaslatot. **A pályázati felhívásról, a támogatásról a képviselő-testület dönt.** **A támogatás pályázati feltételeit a képviselő-testület évente, december 31-ig határozza meg** és közzéteszi az Önkormányzat hirdető tábláján és a honlapján. A pályázatok benyújtási határideje: minden költségvetési év február 15. napja.

A pályázati felhívásnak tartalmaznia kell :

a) a pályázati felhívást kiíró megnevezését;

b) a pályázat célját,

c) a pályázat benyújtására jogosultak körét,

d) a pályázat tartalmi elemeit,

e) a pályázathoz csatolandó dokumentumok megjelölését,

f) a pályázati nyomtatványok elérhetőségét, igénylésének módját,

g) a pályázat benyújtásának módját, helyét, határidejét,

h) a hiánypótlás lehetőségét, határidejét,

i) a pályázat elbírálásának rendjét, határidejét.

A pályázatokat írásban, egy példányban a rendelet [melléklet](https://or.njt.hu/eli/v01/731443/r/2015/11#ME1)e szerinti tartalommal és formában kell benyújtani. A pályázat kiírója a hiányos pályázatot benyújtó pályázót egy alkalommal 5 napos határidő kitűzésével hiánypótlásra szólítja fel.

A rendelet előírásain túl önkormányzatunk a helyi civil szervezetek számára közvetlenül is megküldi a pályázati felhívást a pályázati adatlappal együtt.

A pályázatokat a pénzügyi bizottság javaslata alapján a képviselő-testületnek 2024. március 31-ig kell majd elbírálnia.

A fentiek figyelembe vételével a következő javaslatot teszem:

**Pályázati felhívás**

**Balatonberény Község Önkormányzat Polgármestere (Kiíró) a civil szervezetek támogatási rendjéről szóló 11/2015.(XI.27.) önkormányzati rendelet 4.§ (3) bekezdése alapján pályázatot ír ki a** Balatonberény Község Önkormányzat közigazgatási területén működő, a civil szervezetek bírósági nyilvántartásáról és ezzel összefüggő eljárási szabályokról szóló 2011. évi CLXXXI. törvény alapján Magyarországon nyilvántartásba vett civil szervezetek **rendezvényeinek és működésének** **2024. évi támogatására.**

**1. A civil szervezetek működésével kapcsolatos költségek különösen:**

a) üzemanyagköltségek, fellépő ruházat, sportmez, cipő, sportszerek, nyomtatvány, irodaszer, nevezési díj,

b) fenntartási és üzemeltetési anyagok: a működési célt szolgáló bármely berendezés vagy gép használatához szükséges egy éven belül elhasználódó anyagok, irodai eszközök,

c) egyéb anyagköltség (kiállításhoz szükséges anyagok, dekoráció, rendezvényhez, programokhoz szükséges nyersanyagok, eszközök)

d) javítás, karbantartási költségei

e) posta, telefon és kommunikációs költségek,

f) kiadványok, plakátok, szórólapok előállításának költségei,

g) helyiségek bérleti díja

h) bankköltségek

**2. A pályázatok benyújtásának határideje: 2024. február 15. (csütörtök) 16 óra**. **Kiíró fenntartja a jogát arra, hogy a ”Pályázati felhívást”, a pályázat benyújtási határidő lejártáig, indokolási kötelezettség nélkül visszavonja.** A visszavonást a Kiíró írásbeli értesítéssel hozza a Pályázók tudomására. A Kiíró a Pályázókkal szemben semmilyen felelősséget nem vállal a visszavonásból származó következményekért.

**3. A pályázat benyújtásának módja**: személyesen, postai úton, vagy e-mailben a [bbereny@balatonbereny.hu](mailto:bbereny@balatonbereny.hu) címre.

**4. A pályázat személyes vagy postai úton történő benyújtásának helye:** Balatonberény Község Önkormányzata (8649 Balatonberény, Kossuth tér 1.)

**5. A pályázat benyújtására jogosultak köre:** Balatonberény közigazgatási területén bejegyzett és működő civil szervezetek.

**6. A pályázat tartalmi elemeit a pályázati adatlap tartalmazza.** A pályázati adatlapot és csatolandó dokumentumait a 11/2015.(XI.27.) önkormányzati rendelet 1. melléklete tartalmazza. A rendelet megtekinthető és a pályázati adatlap letölthető a következő linken: https://or.njt.hu/eli/v01/731443/r/2015/11

**7. A pályázatok hiánypótlására:** A felhívást követő 5 munkanap áll rendelkezésre.

**8. Pályázatok elbírálása:** A képviselő-testület a pénzügyi bizottság javaslata alapján 2024. március 31-ig dönt a rendelet 7.§(2) bekezdés szerinti szempont rendszerek figyelembe vételével.

**A pályázat elbírálásának szempontjai:**

a) az évente rendezett programok, rendezvények száma,

b) a programon, rendezvényen résztvevők száma,

c) a helyi lakosok aránya a résztvevőkhöz viszonyítva a helyben megvalósuló rendezvényeken,

d) a megvalósításhoz a pályázó mekkora önerővel rendelkezi,

e) előnyt élvez az a pályázó, ahol a támogatottak több mint fele, helyi lakos.

**Nem részesíthető támogatásban az a civil szervezet**, amely

a) a benyújtott pályázati dokumentációjában megtévesztő vagy valótlan adatot szolgáltatott,

b) a pályázati dokumentáció nem tartalmazza az 5. § (1) és (2) bekezdésében meghatározottakat,

c) az előző évben kapott támogatással nem vagy nem megfelelően számolt el,

d) az előző évben kapott támogatást előzetes hozzájárulás nélkül a támogatási céltól eltérően használta fel,

e) lejárt esedékességű, meg nem fizetett köztartozással rendelkezik,

f) a hiánypótlást határidőre nem teljesíti,

g) a támogatást kérő tekintetében a Knyt 6. §-ában meghatározott összeférhetetlenség áll fenn.

**A pályázat kiírója a pályázatok elbírásánál előnyben részesíti azokat a pályázókat, akik a pályázati adatlap benyújtásával egyidejűleg külön nyilatkozatban vállalják, hogy a támogatás évében megjelenő nemzeti és uniós pályázati lehetőségeket igénybe veszik, és arról a támogatás elszámolásakor beszámolnak, továbbá a tárgyévet megelőzően pályázatot nyújtottak be nemzeti vagy uniós pályázatokra, és működésükről rendszeresen tájékoztatták a nyilvánosságot.**

Határozati javaslat:

**Balatonberény Község Önkormányzat Képviselő-testületének…/2023.(XI.30.) határozata a civil szervezetek 2024. évi támogatására pályázat kiírásáról**

Balatonberény Község Önkormányzatának Képviselő-testülete a Balatonberény közigazgatási területén bejegyzett és működő civil szervezetek részére az előterjesztés szerinti tartalommal a 2024. évi rendezvényeik és működésük támogatására pályázatot ír ki. Elrendeli a pályázati kiírásnak az önkormányzat honlapján és hirdetőtábláin történő közzétételét.

Határidő: 2023. december 15.

Felelős: Druskoczi Tünde polgármester

Balatonberény, 2023. november 15.

Druskoczi Tünde sk.

polgármester